ΓΡΑΠΤΗ ΕΡΩΤΗΣΗ E-1535/98

υποβολή: Mihail Papayannakis (GUE/NGL) προς την Επιτροπή

(18 Μαΐου 1998)

Θέμα: Κατασκευή κτηνιατρικού εργαστηρίου στο Ικόνιο Περάματος

Το Υπουργείο Γεωργίας έχει προγραμματίσει την κατασκευή και λειτουργία κτηνιατρικού εργαστηρίου στο Ικόνιο Περάματος Αττικής, με στόχο τον έλεγχο των τροφίμων ζωικής προέλευσης που θα εισάγονται από το λιμάνι Πειραιώς. Το κτηνιατρικό συγκρότημα θα αποτελείται από χώρο πειραματόζωων, αίθουσα διαγνωστικών εξετάσεων και αποστείρωσης, και εργαστήρια παρασιτολογίας, βακτηριολογικών, ορολογικών και λοιπών αιματολογικών εξετάσεων με σκοπό τη διάγνωση νοσημάτων των ζώων.

Λαμβάνοντας υπόψιν ότι:

- το εν λόγω κτηνιατρικό εργαστήριο θα ανεγερθεί σε απόσταση 100 μέτρων από κατοικημένη περιοχή και μάλιστα σε χώρο που ακριβώς δίπλα στεγάζεται το Τεχνικό Λύκειο Περάματος, στο οποίο φοιτούν 1200 παιδιά,

- υπάρχουν έντονες διαμαρτυρίες των κατοίκων και τοπικών φορέων που εναντιώνονται σε μια τέτοια χρήση του χώρου,

- ο κυκλοφοριακός φόρτος από τη λειτουργία του έργου, οι εκπομπές καυσαερίων μηχανημάτων και οχημάτων εργοταξίου, η διαχείριση των αποβλήτων και ιδιαίτερα των επικινδύνων θα επιβαρύνουν ακόμη περισσότερο την ήδη υποβαθμισμένη περιοχή,

- το 5ο περιβαλλοντικό πρόγραμμα δράσης της Επιτροπής που βρίσκεται σε εξέλιξη μέχρι το 2000, και στο οποίο οι δράσεις για τη βελτίωση του αστικού περιβάλλοντος αποτελούν σημαντική προτεραιότητα,

- το έργο γίνεται με κοινοτική χρηματοδότηση,

- το ζήτημα αφορά προβλήματα δημόσιας υγείας για την οποία εξάλλου ιδιαίτερη πρόβλεψη και ιδιαίτερος ρόλος για την Επιτροπή προβλέπονται στις Συνθήκες του Μάαστριχτ και του Άμστερνταμ,

ερωτάται η Επιτροπή πώς σκοπεύει να ενεργήσει και τι διαβήματα να αναλάβει στις αρμόδιες ελληνικές αρχές ούτως ώστε να αποφευχθεί η κατασκευή του κτηνιατρικού εργαστηρίου και η περαιτέρω επιβάρυνση του περιβάλλοντος και να διασφαλιστεί η δημόσια υγεία στο Ικόνιο Περάματος, αλλά παράλληλα να υλοποιηθεί η επένδυση σε καταλληλότερο όμως χώρο;

Απάντηση του κ.Fischler εξ ονόματος της Επιτροπής

(3 Ιουλίου 1998)

Το έργο κατασκευής κτηνιατρικού εργαστηρίου, στο οποίο αναφέρεται ο Αξιότιμος Βουλευτής, συμπεριλήφθηκε για χρηματοδότηση στο επιχειρησιακό πρόγραμμα 1994-1999 της περιφέρειας της Αττικής μετά από επισταμένη εξέταση όλων των απόψεων του από την αρμόδια επιτροπή.

Το Υπουργείο Γεωργίας απέδειξε, μέσω του τεχνικού δελτίου του έργου, ότι έχουν τηρηθεί όλοι οι όροι που απαιτούνται από τη νομοθεσία. Όσον αφορά ιδιαίτερα τις περιβαλλοντικές συνθήκες, η υπηρεσία προστασίας του περιβάλλοντος είχε εγκρίνει τον καιρό εκείνο τους περιβαλλοντικούς όρους για την υλοποίηση του έργου, λαμβάνοντας υπόψη την απόσταση του υπό μελέτη έργου από το κτίριο της επαγγελματικής σχολής.

Όπως είχε προταθεί τον καιρό εκείνο από το Υπουργείο και επιβεβαιώθηκε αργότερα, το εργαστήριο πρόκειται να ασχοληθεί μόνο με τον έλεγχο τροφίμων ζωικής προέλευσης που προέρχονται από τρίτες χώρες, δραστηριότητα που βρίσκεται σε άμεση σχέση με την προστασία της δημόσιας υγείας. Τα αντιδραστήρια που χρησιμοποιούνται για τον τύπο αυτό ελέγχων είναι τελείως αβλαβή για το περιβάλλον και την υγεία των περιοίκων. Το εργαστήριο δεν πρόκειται να ασχοληθεί με ζώντα ζώα.

Το Υπουργείο Γεωργίας παραχώρησε το γειτονικό οικόπεδο εκτάσεως 10.000 m2, το οποίο του ανήκει, για την κατασκευή της επαγγελματικής σχολής, αφού είχε ήδη προγραμματίσει την κατασκευή του εν λόγω εργαστηρίου. Είναι προφανές ότι, εφόσον υπήρχε ο παραμικρός κίνδυνος για τους περιοίκους, δεν θα προέβαινε στην παραχώρηση αυτή.

Παρόλα αυτά, για την διάλυση κάθε αμφιβολίας σχετικά με τις επιπτώσεις στο περιβάλλον, ζητήσαμε τη γνώμη δύο καθηγητών μικροβιολογίας και μολυσματικών νόσων του Πανεπιστημίου της Θεσσαλονίκης. Οι εν λόγω καθηγητές επιβεβαίωσαν ότι το εργαστήριο δεν συνιστά παράγοντα κινδύνου για τους περιοίκους, συμπεριλαμβανομένου και του γειτονικού λυκείου.

Είναι προφανές ότι δεν θα μπορούσαν να αποφευχθούν ορισμένες οχλήσεις από την υλοποίηση του έργου, πράγμα το οποίο, εξάλλου, συμβαίνει σε οποιαδήποτε κατασκευή. Αυτός όμως δεν είναι λόγος για να παρεμποδισθεί η υλοποίηση του έργου, του οποίου η χρησιμότητα είναι προφανής για τον έλεγχο των τροφίμων του εισάγονται από το γειτονικό λιμάνι του Πειραιά.

Η λειτουργία του εργαστηρίου δεν φαίνεται να μπορεί να δημιουργήσει σημαντική αύξηση της κυκλοφορίας, δεδομένου ότι το κτίριο, το οποίο θα κατασκευαστεί σε οικόπεδο 7.000 m2, θα καλύψει μόνο το 6% της έκτασής του. Σύμφωνα με τις επιβεβαιώσεις του Υπουργείου, το υπόλοιπο 94% θα διαμορφωθεί σε πάρκο και σε κέντρο αναψυχής. Εξάλλου, ούτε ο μικρός αριθμός των απασχολουμένων στο εργαστήριο, ούτε οι μεταφορές δειγμάτων δεν δικαιολογούν μία τέτοια ανησυχία.

Μετά από αυτά, εκτιμάμε ότι δεν υπάρχουν λόγοι να ληφθούν μέτρα για την παρεμπόδιση της κατασκευής του εν λόγω εργαστηρίου στο χώρο αυτό.